
A gyermek, mint eszköz - A kapcsolati erőszak jogi elemzése

Kulcsszavak: ,,aszódi kettős gyerekgyilkosság"; emberölés; rendszerhiba; kapcsolattartás; kapcsolati erőszak
REZÜMÉ
A gyermek, mint eszköz — A kapcsolati erőszak jogi elemzése
The child as an instrument – Legal analyses of the domestic violence
Több, mint két év telt el az ,,aszódi kettős gyerekgyilkosság"-ként elhíresült bűncselekmény elkövetése óta, ahol egy apa a kapcsolattartási idő alatt a Btk. minősített emberölési esetei közül néggyel: előre kitervelten, különös kegyetlenséggel, több ember sérelmére és védekezésre képtelen személyek sérelmére követett el emberölést úgy, hogy egy baltával kivégezte a két tizenéves lányát. A nyomozóhatóság az eljárás során módosította az eljárás minősítését, miszerint az aljas indok, mint további minősítő körülmény nem megállapítható. A 16 éves Júlia, és a 14 éves Tímea (tehát épphogy nem említhető a tizennegyedik életévet be nem töltött személy sérelmére elkövetett minősítés) esett áldozatául annak a férfinak, aki ellen a volt felesége négy alkalommal tett feljelentést és két alkalommal kért távoltartást vele szemben. A büntetőeljárást az eltelt idő alatt lezárták, és az ítélet a férfival szemben tényleges életfogytig tartó szabadságvesztés, szabadlábra helyezés esélyének kizárásával. Dolgozatomban a választ arra keresem, hogy hogyan történhetett meg mindez?
Munkám során többek között vizsgálni igyekeztem a bűncselekmény elkövetésének előzményeit, a szülők házasságának megromlásától kezdve a tragédiához vezető eseményeken át az érintett hatóságok és szakemberek által elkövetett mulasztásokig. Tisztázni igyekeztem a kapcsolódó fogalmakat. A kutató munkám kiterjedt az igazságügyi pszichológus szakértő szerepére a házassági bontóperben, ahogyan a szakértői vizsgálat elemzésére is. Igyekeztem ismertetni a felügyelt kapcsolattartásban rejlő perspektívát, mivel úgy gondolom, ez az intézmény eszköz lehetne a hasonló tragédiák megelőzésében. 
A dolgozat konklúziójaként összegezni szeretném az eseményeket, keresve a választ, hogy vajon ki vagy kik hibázhattak, és miért? Minek kellett volna történnie, vagy inkább nem történnie, hogy az ilyen és hasonló bűncselekmények megelőzhetőek legyenek? Milyen a nők és a gyerekek társadalmi megítélése napjainkban Magyarországon? Hol bújik meg az a rendszerhiba, ami miatt évtizedek óta nem sikerül elkerülni az ehhez hasonló tragédiákat?
A számos kérdés feltétele mellett dolgozatomban igyekeztem megoldási javaslatokkal is előállni, egy olyan biztonságos jövő megteremtésén gondolkodni és létrehozásában segédkezni, amelyben nem hangozhatna el a jövőben egy olyan mondat, hogy: „nem vettek komolyan.”



